Diari Oficial de la Generalitat Valenciana


Sumari del DOGV 3117, del 07-11-1997 (1997/11748)

RESOLUCIÓ d'11 d'agost de 1997 de la Direcció General de Treball, per la qual es disposa el registre i la publicació del I Conveni Col·lectiu Laboral Autonòmic de Centres i Serveis d'Atenció a Persones Discapacitades de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3117

Data del DOGV
:   07-11-1997

Secció del DOGV
:   CONVENIS I ACTES - CONVENIS COL·LECTIUS

Número del document
:   1997/11638


Data del document
:   11-08-1997

Organisme emissor
:   Conselleria d'Ocupació, Indústria i Comerç

Tipus de document
:   Resolució

3713 RESOLUCIÓ d'11 d'agost de 1997 de la Direcció General de Treball, per la qual es disposa el registre i la publicació del I Conveni Col·lectiu Laboral Autonòmic de Centres i Serveis d'Atenció a Persones Discapacitades de la Comunitat Valenciana. [97/X11391]
  
Vist el text articulat del I Conveni Col·lectiu Laboral Autonòmic de Centres i Serveis d'Atenció a Persones Discapacitades de la Comunitat Valenciana, presentat davant aquesta Direcció General de Treball el dia 1 d'agost de 1997, signat en data 30 de juliol del mateix any, de part empresarial, per la FEAD i d'altra, per la dels treballadors, per la FETE-UGT-PV i la FE de CCOO-PV, i segons el que disposa l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i articles 2, 3 i 6 del Reial Decret 1.040/81, de 22 de maig, sobre Registre i Dipòsit dels Convenis Col·lectiu de Treball, aquesta Direcció General de Treball, d'acord amb les competències que te transferides segons Reial Decret 4.105/82, de 29 de desembre,
  
ACORDA
  
Primer
  
Ordenar-ne la inscripció en el Registre de Convenis Col·lectius de Treball d'aquesta Direcció General, amb notificació a la Comissió Negociadora, i dipòsit del text original del Conveni.
  
Segon
  
Disponar-ne la publicació al Diari Oficial de la Generalitat Valenciana.
  
València, 11 d'agost de 1997.- El director general de Treball: José Luis Colvée Millet.
  
I CONVENI COL·LECTIU AUTONÒMIC DE CENTRES I SERVEIS D'ATENCIÓ A PERSONES DISCAPACITADES DE LA COMUNITAT VALENCIANA
  
Títol I
  
Disposicions generals
  
Capítol I
  
Àmbits
  
Article 1. Àmbit territorial
  
Aquest Conveni serà d'aplicació en tot el territori de la Comunitat Valenciana.
  
Article 2. Àmbit funcional
  
Als efectes d'aquest Conveni, s'entén per Centres d'Atenció a persones amb discapacitats aquells que, deixant de banda la naturalesa, tipus o caràcter de l'entitat propietària, tenen per objecte l'atenció, assistència, formació, rehabilitació i promoció de persones amb problemes i alteracions de tipus físic, sensorial, psíquic, caracterològic, de personalitat o trastorns de conducta social, així com les institucions i associacions constituïdes amb aquesta finalitat.
  
De forma específica aquest Conveni s'aplicarà als:
  
- Centres de Dia d'Atenció Primerenca.
  
- Centres Ambulatoris d'Atenció Primerenca.
  
- Centres d'Educació Especial.
  
- Centres Ocupacionals.
  
- Centres Especials d'Ocupació.
  
- Centres de Dia per a discapacitats greument afectats.
  
- Residències.
  
- Habitatges Tutelats.
  
- Centres d'Oci i Temps Lliure.
  
- Institucions i associacions d'atenció a les persones amb discapacitats.
  
- I qualsevol altre Centre ja existent o que es cree i la funció del qual siga l'especificada en el primer punt d'aquest article.
  
Aquest Conveni té per objecte la regulació de les condicions mínimes de treball entre els Centres i institucions d'atenció a persones amb discapacitats vinculades anteriorment pel Conveni Estatal vigent, quedant aquest com a Conveni Marc per al sector i el personal que hi presta els seus serveis.
  
Article 3. Àmbit personal
  
Aquest Conveni és d'aplicació a tots els treballadors i treballadores, - siga quina siga la modalitat de contractació -, que presten els seus serveis per a les empreses incloses en l'article 2.
  
S'exclouen expressament de l'àmbit d'aplicació d'aquest Conveni:
  
a) El personal funcionari o laboral que preste els seus serveis en institucions docents o assistencials, la titularitat de les quals corresponga a l'administració Pública Estatal, Autonòmica o Local amb conveni propi.
  
b) Els membres de comunitats religioses, o assessors religiosos que, com a tals, presten els seus serveis en aquests centres.
  
c) El voluntariat social.
  
Article 4. Àmbit temporal
  
Aquest Conveni entrarà en vigor el mateix dia de la seua publicació en el Diari Oficial de la Generalitat Valenciana (DOGV). En aquells aspectes econòmics que així s'especifiquen tindrà caràcter retroactiu des de l'1 de gener de 1997.
  
El període de vigència d'aquest Conveni és tot l'any 1997 i 1998. En finalitzar 1997, es negociarà la revisió salarial per a l'any 1998.
  
Article 5. Pròrroga i denúncia
  
El Conveni s'entén prorrogat d'any en any, cas de no haver-hi denúncia per qualsevol de les parts signants abans del 30 de novembre de 1998, comprometent-se les parts a constituir la Mesa Negociadora abans del 31 de Desembre de 1998.
  
Article 6. Dret supletori
  
Per a tot allò no previst en aquest Conveni es remetrà a allò que hi haja establert a l'Estatut dels Treballadors, Llei Orgànica de Llibertat Sindical, el Conveni que es negocie per a l'estat, les altres disposicions laborals de caràcter general i les reglamentacions específiques sobre persones amb discapacitats, així com, per als Centres d'Ensenyament, la LODE, la LOGSE i els reglaments que les desenvolupen.
  
Els convenis col·lectius d'àmbit inferior afectaran les parts signants.
  
Capítol II
  
Comissió Paritària
  
Article 7. Funcions
  
Es constituirà una Comissió Paritària per a la interpretació de les clàusules del Conveni, vigilància del compliment d'allò que està pactat i mediació i arbitratge en els conflictes que puguen originar-se en l'aplicació del conveni, prèvia petició expressa de les parts en conflicte i compromís d'acceptació de l'arbitratge i qualsevol altra competència que el Conveni li assigne.
  
Igualment, quan hi haja discrepàncies podrà definir i adscriure els centres que desenrotllen les activitats englobades a l'article 2, i assimilar a les categories laborals contemplades en el Conveni qualsevol altra que en els centres de treball puga existir.
  
Correspon també a la Comissió Paritària l'estudi i, si escau, establiment d'un fons de pensions, així com l'elaboració d'un pla de formació i perfeccionament dels treballadors i treballadores del sector, i proposar a l'administració els temes que es consideren oportuns i puguen tenir relació amb el mateix.
  
Article 8. Composició
  
Aquesta Comissió Paritària, única per a la Comunitat Valenciana, estarà integrada per un membre de cadascuna de les organitzacions empresarials i sindicals amb representativitat legal suficient, independentment de la seua ratificació o no d'aquest Conveni, i en nombre igual de membres per la part empresarial i per la sindical.
  
Article 9. Funcionament
  
La constitució de la Comissió es farà dins dels 15 dies naturals següents a la signatura d'aquest Conveni. En la primera reunió es procedirà al nomenament del President o Presidenta i del Secretari o Secretària, aprovant-se, si cal, un reglament per al funcionament de la mateixa.
  
Els acords seran presos per vot qualificat i en funció de la representativitat oficial de les organitzacions, requerint-se per adoptar acords, el vot favorable del 60% de cadascuna de les representacions.
  
Es reunirà amb caràcter ordinari una vegada al trimestre, i amb caràcter extraordinari quan ho sol·licite la majoria d'una de les parts. En ambdós casos la convocatòria es farà per escrit, amb una antelació mínima de cinc dies, amb indicació de l'Ordre del Dia i data de reunió, adjuntant-se la documentació necessària. Sols en cas d'urgència reconeguda per ambdues parts, el termini podrà ser inferior. Quan la Comissió es reunisca amb caràcter extraordinari el termini de convocatòria no podrà excedir dels vuit dies naturals des de la data de la seua sol·licitud.
  
Les resolucions de la Comissió seran vinculants, havent-se d'alçar acta de les reunions i arxivar els assumptes tractats.
  
Article 10. Seu
  
Dita Comissió Paritària fixa el seu domicili a València, c/ Quart, 29, baix.
  
Article 11. Mecanisme de participació dels treballadors
  
Davant qualsevol cas de suposat incompliment del Conveni, per a demanar-ne una interpretació, o per a sol·licitar-ne la mediació, o arbitratge davant un conflicte, les parts implicades podran adreçar-se a la Comissió Paritària perquè, en la primera reunió ordinària, emeta la seua resolució sobre el tema en qüestió. Les comunicacions han de dirigir-se a la direcció citada anteriorment.
  
Les resolucions emeses per la Comissió Paritària tindran la mateixa força legal que té el propi Conveni i entraran a formar part integrant del mateix.
  
Títol II
  
Organització participativa
  
Article 12. Òrgans de participació
  
Tots els centres disposaran d'un Reglament en el qual s'establisca, com a mínim, la gestió democràtica, els òrgans de participació i les normes de funcionament.
  
Títol III
  
Del personal
  
Capítol I
  
Classificació del personal en raó del lloc de treball
  
Article 13. Categories professionals
  
El personal comprés a l'àmbit d'aplicació d'aquest Conveni, de conformitat amb la seua titulació i el treball desenvolupat al Centre, es classificarà necessàriament en un dels grups i categories que s'especifiquen a l'annex I.
  
Article 14. Definició i funcions
  
Les definicions corresponents a les distintes categories són les que figuren a l'annex II, que forma part integrant d'aquest Conveni.
  
Els centres hauran de tenir proveïdes com a mínim totes les categories funcionals que exigisca l'administració per al seu funcionament.
  
Capítol II
  
Classificació del personal en raó de la seua permanència
  
Article 15. Pel mode de contracte
  
Per raó de la seua permanència en l'empresa, el personal es classifica en:
  
a) Fix a jornada sencera, quan es contracta de mode permanent per realitzar el treball.
  
b) Fix a temps parcial, quan preste serveis durant un nombre d'hores al dia, a la setmana, al mes o a l'any inferior al considerat com habitual en l'activitat de la que es tracte en eixos períodes de temps.
  
c) Temporal: el contractat per cert temps per realitzar treballs de caràcter temporal i extraordinari.
  
Títol IV
  
Contractacions, cessaments i acomiadaments
  
Capítol I
  
Contractacions
  
Article 16. De la contractació en general
  
El contracte haurà de formalitzar-se per escrit i quadruplicat, quedant-se un exemplar cadascuna de les parts, la tercera còpia per a l'organisme competent i la quarta per al representant sindical, Comitè d'Empresa o Responsable de la Secció sindical si legalment estiguera constituïda. Per a les contractacions, subcontractacions, pròrrogues, acabaments de contractes i les previsions de nova contractació es remetrà a allò que està disposat en la Llei 2/91 sobre contractació i establert a l'Estatut dels Treballadors i en aquest Conveni.
  
Article 17. Modalitats de contractació
  
Els treballadors afectats pel present conveni podran ser contractats d'acord a qualsevol de les modalitats legals establertes en cada moment.
  
a) Indefinit:
  
El personal afectat per aquest Conveni s'entendrà contractat per temps indefinit, sense més excepcions que les indicades als articles següents.
  
El personal admès a l'empresa sense pactar modalitat alguna quant a la durada del seu contracte es considerarà fix una vegada haja transcorregut el període de prova.
  
El contracte laboral tindrà el caràcter de fix discontinu quan es contracte per a realitzar un treball periòdic, sempre que la interrupció de l'activitat siga superior a dos mesos ininterromputs. Els treballadors i treballadores que realitzen aquestes activitats hauran de ser cridats cada volta que es reprenga l'activitat, i acumularan l'antiguitat total des del seu ingrés en l'empresa.
  
b) Temporal:
  
És personal eventual el que es contracta per les empreses per realitzar treballs esporàdics i ocasionals d'una durada limitada i per raons transitòries i circumstancials. Podran celebrar-se contractes de durada determinada en els següents casos:
  
a) Quan es contracte al treballador per a la realització d'una obra o servei determinat, amb autonomia i substantivitat pròpia dins de l'activitat de l'empresa i l'execució de la qual, encara que limitada en el temps, siga en principi de durada incerta.
  
b) Quan les circumstàncies del mercat, acumulació de tasques o excés de comandes així ho exigiren es podrà utilitzar aquesta modalitat de contracte, acollint-se a la legislació vigent.
  
c) Quan es tracte de substituir a treballadors amb dret a reserva del seu lloc de treball, sempre que en el contracte de treball s'especifique el nom del substituït i la causa de la substitució. El cessament del personal interí tindrà lloc quan es reintegre la persona a qui substituïa.
  
d) Els treballadors contractats per una empresa a la qual se li haja encomanat la gestió d'un centre acollit al present conveni, sota la modalitat de contracte per obra o servei determinat, o fixes, per la prestació de serveis en un centre concret i específic, tindran la consideració de fixes de centre, en tant aquest servei el realitze l'empresa per a la qual presten serveis o, en el seu cas, l'empresa que resulte nova responsable de la gestió del centre.
  
En cas de canvi de titular de la contracta, la nova empresa respectarà obligatòriament el contracte existent entre el treballador i l'anterior empresa, així com els drets derivats d'aquest com categoria, salaris, antiguitat, jornada, horari, vacances, etc.
  
Article 18. Dels contractes temporals
  
Al personal no contractat com a fix, d'accedir a aquesta condició, li seran computats els dies treballats com a vàlids per al període de prova i per al còmput de l'antiguitat a l'empresa.
  
Així mateix, tots els treballadors i treballadores passaran automàticament a la condició de fixes si, transcorregut el termini determinat al contracte, continuen desenvolupant les seues activitats sense que haja existit nou contracte o pròrroga de l'anterior.
  
En cap cas els contractes temporals, a partir de la publicació d'aquest Conveni, podran sobrepassar un 33% del personal contractat per l'empresa. Aquesta limitació no serà d'aplicació a les empreses que duguen a terme programes, en allò que es refereix als treballadors contractats per a la realització del mateixos.
  
En cap cas es podrà contractar a un treballador en una categoria distinta a les especificades a l'Annex I d'aquest Conveni ni amb salaris inferiors als especificats per a dita categoria.
  
Article 19. Contractes a temps parcial
  
Una persona s'entendrà contractada a temps parcial quan preste els seus serveis durant un determinat nombre d'hores setmanals inferior a la jornada establerta en aquest Conveni per a la categoria corresponent.
  
El seu salari es calcularà dividint el salari mensual pel nombre d'hores establertes en aquest Conveni.
  
Article 20. Període de prova
  
Tot el personal de nou ingrés quedarà sotmès al període de prova que per a la seua categoria professional s'estableix a continuació:
  
a) Personal dels grups A, B i C: tres mesos.
  
b) Personal del grup D: un mes.
  
c) Personal del grup E: quinze dies naturals.
  
Per als contractats temporals, el període de prova serà de dos mesos per als grups A, B i C.
  
Durant el període de prova, tant la persona contractada com la titularitat de l'empresa podran resoldre lliurement el contracte de treball sense termini de preavís i sense dret a indemnització.
  
Finalitzat el període de prova, el treballador passarà a formar part de la plantilla de l'empresa, computant-se a tots els efectes dit període.
  
Quan el personal temporal passe a ser fix, no caldrà període de prova.
  
Article 21. Vacants i llocs de nova creació
  
Quan es produesca una vacant o es cree un nou lloc de treball es farà una primera fase de promoció interna en la qual s'oferirà, primerament, la plaça al personal de l'empresa i als excedents voluntaris i, cas que quedara deserta, es farà una oferta pública d'ocupació que apareixerà als taulers d'anuncis de l'empresa durant quinze dies. L'empresa comunicarà als treballadors el barem i sistema de selecció que, previ informe tècnic, haja acordat el Consell de Centre o òrgan equivalent.
  
Als centres educatius concertats l'oferta pública d'ocupació es farà d'acord amb la normativa establerta a l'efecte per la LODE, les normatives que la desenrotllen i els Acords de Centres en Crisi vigents.
  
L'empresa, com a titular del centre o servei, decidirà els corresponents contractes de treball.
  
Article 22. Reserva de llocs de treball per a discapacitats
  
Totes les empreses reservaran en les contractacions que es realitzen a partir de la publicació d'aquest Conveni, el 5% de llocs de treball a persones amb discapacitats.
  
L'empresa, previ informe de l'equip tècnic, determinarà quins són els llocs de treball reservats amb aquesta finalitat, atenent les característiques dels graus de discapacitat, així com a les adaptacions necessàries del lloc de treball.
  
Capítol II
  
Cessaments
  
Article 23. Cessament voluntari
  
El treballador o treballadora que desitge cessar voluntàriament en el servei de l'empresa es veurà obligat a posar-ho en coneixement del titular de la mateixa per escrit; haurà d'acomplir els següents terminis de preavís:
  
Tot el personal: quinze dies.
  
Article 24. Preavís del treballador o treballadora
  
L'incompliment del treballador o treballadora de l'obligació de preavisar amb la indicada antelació donarà dret a l'empresa a descomptar-li de la liquidació l'import del salari d'un dia per cada dia d'endarreriment en la presentació del preavís, llevat de en el cas d'accés al funcionariat i sempre amb preavís al titular de l'empresa dins dels set dies següents a la publicació dels llistats definitius d'aprovats.
  
Article 25. Endarreriment en el pagament de la quitança
  
Si l'empresa rep el preavís en temps i forma, es veurà obligada a abonar a la persona interessada la liquidació corresponent al finalitzar la relació laboral. L'incompliment d'aquesta obligació implicarà el dret del treballador o treballadora a ser indemnitzat amb l'import del salari d'un dia per cada dia de retard en l'abonament de la liquidació, amb el límit del nombre de dies del preavís.
  
Article 26. Quitança
  
L'empresa es veurà obligada, quinze dies després de ser preavisada, a lliurar una proposta de quitança perquè siga estudiada pel treballador o treballadora i per la representació sindical, llevat d'opinió contrària d'aquest o aquesta.
  
Per tal de calcular la quitança, en la part corresponent a vacances només es tindrà en compte el període de vacances d'estiu establert en aquest conveni, no el corresponent a Nadal i Setmana Santa.
  
Quan la finalització d'un contracte temporal coincidesca amb el període de negociació del conveni, en la quitança es farà constar que queda per liquidar el percentatge de la pujada salarial que li corresponga.
  
Capítol III
  
Acomiadaments
  
Article 27. Comunicació de l'acomiadament o finalització de contracte
  
L'empresa es veurà obligada a comunicar tot acomiadament o finalització del contracte, així com les causes que l'han motivat, a la representació legal dels treballadors i al Consell de Centre o òrgan equivalent amb una antelació mínima de quinze dies. Durant aquest termini la representació dels treballadors podrà emetre un informe al respecte.
  
Article 28. Readmissió en cas d'acomiadament improcedent
  
Quan l'acomiadament d'alguna persona siga declarat improcedent per l'autoritat competent, l'empresa vindrà obligada a la seua readmissió o a la indemnització.
  
Títol IV
  
Jornada, vacances, malalties, permisos,
  
cursos, excedències, jubilacions
  
Capítol I
  
 Jornada
  
Article 29. Jornada màxima
  
La durada màxima de la jornada ordinària de treball serà de trenta vuit hores setmanals de treball efectiu de mitjana en còmput anual.
  
Article 30. Calendari laboral
  
La representació sindical de mutu acord amb l'empresa, establiran un calendari laboral intern del centre en què es contemple el període de vacances, els dies no laborables, i permisos especials, llevat de l'atenció dels serveis que hagen de funcionar.
  
Per tal de dur a terme allò que s'indica en el paràgraf anterior s'haurà de tenir en compte la legislació vigent.
  
Article 31. Descans setmanal
  
Tot el personal haurà de tenir dret a un descans setmanal continuat de 48 hores en dissabte i diumenge.
  
Cas que les característiques del treball no ho permeten, es gaudirà d'aquest descans altre dia de la setmana intentant que, almenys, 24 hores es corresponguen al dissabte o al diumenge.
  
Article 32. Treball nocturn
  
Quan per circumstàncies especials o perquè així ho exigesca la naturalesa del centre (residències, guardes, ...) o del treball realitzat entre les 10 de la nit i les 6 del matí, el personal de plantilla afectat tindrà un jornada setmanal màxima de 37'5 hores que podrà distribuir al llarg de la setmana, de mutu acord amb l'empresa, percebent un plus específic que es contempla en l'article 63.
  
Article 33. Jornada especial d'estiu
  
Durant els mesos de juny, juliol, agost i setembre, si la legislació no obliga al contrari, la representació sindical de mutu acord amb l'empresa podrà acordar la realització de la jornada de forma continuada.
  
Cas que s'establesca la jornada continuada, tot el personal haurà de tindre dret a un descans de vint minuts computables dins de la jornada laboral.
  
Durant els períodes d'inactivitat lectiva que s'establesquen cada any en el calendari escolar en els Centres Educatius i de Dia d'Atenció Primerenca, la jornada diària per a tot el personal haurà de ser de sis hores i s'haurà de realitzar de forma continuada.
  
Article 34. Distribució de la jornada setmanal
  
La jornada setmanal per al personal d'atenció directa del Centres Educatius i Centres de Dia d'Atenció Primerenca haurà de ser de 25 hores lectives i 5 complementàries més un nombre d'hores, segons determine la Conselleria d'Educació.
  
En el centres Ambulatoris d'Atenció Primerenca, la jornada del personal d'atenció directa serà de 35 hores setmanals, amb un còmput anual de 1.372 hores.
  
En els Centres Ocupacionals i Centres de Dia la jornada del personal d'atenció directa haurà de ser de 37 hores setmanals, amb un còmput anual de 1.548 hores. L'empresa, d'acord amb els representants dels treballadors i treballadores, acordarà quines són complementàries.
  
En Residències i Habitatges Tutelats, la jornada d'atenció directa haurà de ser de 37'5 hores, amb un còmput anual de 1.612 hores.
  
En els Centres Especials d'Ocupació la jornada màxima setmanal serà de 38 hores, amb un còmput anual de 1.672 hores.
  
El Personal d'Administració i Serveis de tots el centres tindrà un jornada màxima setmanal de 38 hores, amb un còmput anual de 1.618 hores.
  
Capítol II
  
Vacances
  
Article 35. Vacances d'estiu
  
Tot el personal afectat per aquest Conveni gaudirà d'unes vacances retribuïdes anuals d'un mes preferentment en l'estiu.
  
En els Centres Ambulatoris i d'Atenció Primerenca el personal gaudirà d'un mes i quinze dies de vacances anuals retribuïdes, preferentment en estiu.
  
En els Centres Educatius i Centres de Dia d'Atenció Primerenca, el personal d'atenció directa iniciarà les vacances una setmana després que l'alumnat i s'incorporarà una setmana abans de la tornada d'aquest.
  
Article 36. Setmana Santa i Nadal
  
En els Centres d'Educació i Centres de Dia d'Atenció Primerenca, el personal d'atenció directa tindrà dret a les mateixes vacances que s'establesquen anualment per a l'alumnat en el Calendari Escolar per a aquests períodes.
  
En els centres especials de col·locació els treballadors i treballadores tindran dret a sis dies laborables distribuïts al llarg de l'any.
  
La resta de treballadors gaudirà de dotze dies laborables de vacances en 1997, i tretze dies laborables en 1998, durant els períodes de Setmana Santa i Nadal.
  
Capítol III
  
Malalties
  
Article 37. El cobrament durant el període d'IT
  
Els treballadors i treballadores en situació d'Incapacitat Transitòria rebran el complement necessari per completar el cent per cent de la seua retribució salarial total, des del primer dia, inclosos els increments salarials produïts en el període de baixa, durant els dos primers mesos en 1997 i durant els tres primers mesos en 1998. Cas de continuar la incapacitat, s'abonarà fins el cent per cent un mes més per cada trienni d'antiguitat.
  
Els treballadors i treballadores dels centres especials de col·locació percebran el 75% de la seua retribució total, inclosos els increments salarials produïts durant el període de baixa.
  
En el cas dels mestres dels col·legis d'educació especial concertats o conveniats aquest dret s'estendrà als set primers mesos d'incapacitat temporal, i un mes més per cada trienni d'antiguitat, sempre i quan la diferència siga abonada per la Conselleria d'Educació i Ciència.
  
Article 38. Coincidència de vacances i IT
  
Si la incapacitat transitòria o el període de permís per maternitat coincideixen amb el període de vacances d'estiu, aquestes es gaudiran fins completar el mes immediatament posterior de l'alta, o quan acorden les parts.
  
Capítol IV
  
Permisos
  
Article 39. Permisos retribuïts
  
Els treballadors i treballadores, previ avís i amb el justificant corresponent, podran absentar-se del treball, amb dret a remuneració, per un dels motius següents i pel temps que s'indica a continuació:
  
a) Quinze dies en cas de matrimoni.
  
b) Fins tres dies laborables en cas de malaltia greu, operació quirúrgica o defunció de familiars fins el segon grau de consanguinitat o afinitat. Quan, per tal motiu, siga precís desplaçar-se fora de la província el permís serà de cinc dies.
  
c) Pel naixement d'un fill o filla, o en cas d'adopció, el pare tindrà dret a un permís de tres dies laborables, consecutius o no, però compresos en el període de quinze dies a partir de la data del naixement o de l'arribada de l'adoptat a la llar. A aquests efectes el part per cesària es considerarà com una operació quirúrgica.
  
d) Es concedirà el temps necessari per assistir el treballador o acompanyar els seus fills menors d'edat o als familiars de primer grau majors de 65 anys que convisquen amb ell o ella a consultes de la Seguretat Social, tant del metge de capçalera com dels especialistes, quan no siga possible acudir fora de les hores de treball.
  
e) Un dia per trasllat de domicili habitual en la pròpia localitat i dos en distinta.
  
f) Un dia per boda de familiars fins el segon grau de consanguinitat o afinitat. Quan per tal motiu es requeresca desplaçar-se a més de 200 quilòmetres el permís serà de dos dies.
  
g) Permís per compliment de deures inexcusables de caràcter únic i personal. Tindran dret a llicència durant el temps necessari per al compliment sempre i quan aquest no puga efectuar-se fora de l'horari de treball.
  
h) Pel temps indispensable per atendre els danys produïts per catàstrofes en els béns immobles que constituesquen l'habitatge habitual del treballador.
  
i) Per realitzar funcions sindicals o de representació de personal, en els termes establerts legalment i en aquest Conveni.
  
j) Per realitzar exàmens oficials se concedirà únicament el temps necessari per a la realització de l'examen.
  
k) Per assistir a cursets de preparació al part les dones embarassades podran sol·licitar, a partir del sisè mes, una hora diària tres vegades a la setmana coincidint, a ser possible, amb l'inici o l'acabament de jornada.
  
Article 40. Permís sense sou
  
Tot el personal podrà sol·licitar fins un mes de permís sense sou a l'any, que haurà de ser-li concedit si ho sol·licita amb un preavís de deu dies, exceptuant cas de greu necessitat, circumstància per la qual no s'exigirà cap termini concret de preavís.
  
Article 41. Maternitat
  
Les treballadores, per part, tindran dret a setze setmanes retribuïdes, i divuit en cas de part múltiple, distribuïdes a opció de la interessada, sempre que sis setmanes siguen immediatament posteriors al part. Les treballadores en situació de llicència en cas d'embaràs rebran el complement necessari fins completar el cent per cent de la retribució que percebrien en cas de desenrotllar el seu treball.
  
Els permisos paternal i per maternitat s'atindran a allò regulat en la Llei 4/1995.
  
Els treballadors o treballadores, per lactància d'un fill menor de nou mesos, tindran dret a una hora d'absència del treball, fixada a la seua elecció, que podrà ser dividida en dues fraccions. D'aquest dret únicament podrà fer-ne ús el pare o la mare.
  
Cas que siga la mare qui faça ús d'aquest dret, podrà substituir-lo per una setmana més de llicència retribuïda que haurà de gaudir-se a continuació del període indicat en el primer paràgraf d'aquest article.
  
El personal que per raons de guarda tinga a la seua atenció directa algun menor de sis anys o una persona amb discapacitat física o psíquica que no realitze cap activitat retribuïda, tindrà dret a una llicència consistent en una reducció proporcional de les retribucions i horari. En finalitzar el període d'aquesta llicència tornarà automàticament a la seua jornada laboral anterior.
  
En cas d'adopció, en aquells casos on aquesta haja de passar prèviament per una acollida, es disposarà de vuit setmanes si l'adoptat és menor de nou mesos i de sis si és major, contades a partir de la data en què l'adoptat haja estat rebut en la família d'acollida. I altres dues que s'utilitzaran quan el treballador i la treballadora ho sol·liciten. Cas que el pare i la mare treballen, únicament un d'ells podrà exercir aquest dret.
  
Capítol V
  
Cursos
  
Article 42. Formació permanent
  
Els treballadors afectats per aquest Conveni podran arribar a acords amb l'empresa per a la formació i reciclatge professional. La durada màxima de les activitats i cursos per aquesta finalitat no superaran les 40 hores, excepte raons justificades.
  
Quan aquests cursos de reciclatge siguen proposats per l'empresa, aquesta abonarà les despeses. En la resta de casos l'empresa estudiarà fórmules d'ajut per a sufragar les despeses.
  
Per a la realització d'exàmens oficials es remetrà a allò establert en l'article 39.j) d'aquest Conveni.
  
Capítol VI
  
Excedències
  
Article 43
  
L'excedència podrà ser voluntària o forçosa, en els termes previstos als articles següents.
  
En ambdós casos el treballador o treballadora no tindrà dret a retribució, llevat d'allò establert al capítol corresponent a drets sindicals.
  
Article 44. Excedència forçosa
  
Seran causa d'excedència forçosa les següents:
  
a) Per designació o elecció per a un càrrec públic que impossibilite l'assistència al treball.
  
b) Per malaltia, una vegada haja transcorregut el termini d'incapacitat transitòria, i per tot el temps que el treballador o treballadora romanga en situació d'invalidesa provisional.
  
c) Per la prestació del servei militar o substitutori, durant el temps mínim obligatori de durada d'aquest.
  
d) Per l'exercici de funcions sindicals d'àmbit provincial o superior, sempre que la central sindical a què pertanya el treballador tinga representativitat legal suficient en el sector.
  
e) Per atendre un familiar greument malalt, dins del primer grau de consanguinitat.
  
f) El descans d'un curs escolar per aquells treballadors i treballadores que desitgen dedicar-se al seu perfeccionament professional, després de set anys d'exercici actiu al mateix Centre.
  
g) Excedència especial sense dret a percepció salarial per al treballador o treballadora per naixement d'un fill, que donarà dret a reincorporar-se immediatament a l'empresa una vegada acabada aquesta. La seua durada màxima serà de tres anys, computant-se l'antiguitat durant el primer any. Quan el pare i la mare treballen a la mateixa empresa només un d'ells podrà exercir aquest dret.
  
h) Qualsevol altra que legalment s'establesca.
  
Article 45
  
El treballador o treballadora que gaudesca d'excedència forçosa té dret a reserva del lloc de treball, còmput de l'antiguitat adquirida durant el temps que aquella dure i a reincorporar-se a l'empresa.
  
Desapareguda la causa que va motivar l'excedència, tindrà trenta dies naturals per reincorporar-se a l'empresa i, cas de no fer-ho, hi causarà baixa definitiva.
  
L'excedència forçosa haurà de ser automàticament concedida, prèvia presentació de la corresponent documentació acreditativa.
  
Article 46. Excedència voluntària
  
L'excedència voluntària es concedirà sempre prèvia petició per escrit amb un mes d'antelació, podent sol·licitar-la tot el treballador o treballadora que tinga almenys un any d'antiguitat en l'empresa i no haja gaudit d'excedència durant els quatre anys anteriors.
  
El permís d'excedència voluntària es concedirà per un mínim d'un any i un màxim de tres si l'empresa, de comú acord amb el treballador, reserva el lloc de treball a l'excedent voluntari.
  
L'excedència voluntària podrà ser prorrogable, a petició del treballador, fins un màxim de cinc anys sense reserva del lloc de treball. En aquest cas el treballador que gaudesca de dita excedència voluntària reingressarà a l'empresa tan prompte com es produesca la primer vacant en la seua especialitat o categoria laboral.
  
A aquests efectes no s'entendrà per vacant la realització d'una substitució temporal.
  
No obstant, si es produïra una vacant d'inferior categoria a la que abans ocupava el treballador en excedència, podrà optar a ella i esperar que es produïsca la que corresponga a la seua categoria.
  
Durant el temps d'excedència voluntària no li serà computada l'antiguitat.
  
Si la concessió de l'excedència voluntària fos motivada pel gaudiment d'una beca, viatge d'estudis o participació en cursos de perfeccionament propis de l'especialitat del treballador, sempre que siga inferior a tres anys, se li computarà l'antiguitat durant l'anomenat període d'excedència, així com el dret a reincorporar-se al lloc de treball, tenint l'obligació de fer-ho en un termini màxim de set dies.
  
Capítol VII
  
Jubilacions
  
Article 47. Jubilacions
  
S'estableix la jubilació forçosa als 65 anys per a tot el personal, si compleix els requisits necessaris per tenir dret a la jubilació.
  
Article 48. Jubilacions anticipades
  
Les empreses i els seus empleats i empleades, de mutu acord, podran tramitar els sistemes de jubilacions anticipades previstes en la legislació vigent.
  
Article 49. Reducció de jornada
  
A partir dels 55 anys el treballador o treballadora podria sol·licitar reducció de la jornada d'atenció directa a la meitat de la que estipula el Conveni per a la seua categoria laboral, sempre que el funcionament de l'empresa ho permeta, completant la resta de la jornada amb altres activitats de l'empresa i mantenint-se-li les retribucions íntegres.
  
Tot treballador, pot sol·licitar la reducció de la jornada a partir dels 55 anys, amb la reducció proporcional del seu salari. L'empresa, davant aquesta sol·licitud, estarà obligada a concedir-li-la immediatament.
  
Article 50. Contracte de relleu
  
El personal contractat per completar la jornada dels treballadors i treballadores que hagen fet ús de l'article anterior, se'ls farà un contracte de relleu amb les condicions que estipula la legislació vigent i amb dret a ampliació de la jornada en el moment es produesca el cessament o jubilació definitiva de la persona a la qual està rellevant.
  
Títol V
  
Retribucions
  
Capítol I
  
Disposicions generals
  
Article 51. Salaris
  
El salari del personal comprés en l'àmbit d'aplicació d'aquest Conveni estarà constituït per:
  
a) Salari base.
  
b) Complements específics.
  
c) Complements per l'exercici de càrrecs unipersonals.
  
d) Antiguitat.
  
El pagament del salari s'efectuarà per mesos vençuts, dins dels cinc primers dies del mes següent i dins de la jornada laboral. Serà abonat en metàl·lic, xec o taló bancari, transferència o altres modalitats, previ acord amb els treballadors.
  
Article 52. Treballs de categoria superior
  
Quan s'encomane al personal, sempre amb causa justificada, una funció superior a la corresponent a la seua categoria professional, precebrà la retribució corresponent a aquella mentre subsistesca tal situació.
  
Si el període de temps d'aquesta situació és superior a sis mesos durant un any, l'interessat tindrà dreta a estar classificat en la nova categoria professional que exercesca, sempre que posseesca la titulació requerida i que no es tracte de la substitució de persones amb dret a reserva del seu lloc de treball.
  
Article 53. Treballs de categoria inferior
  
Si per necessitats imprevisibles de l'empresa aquesta necessitara destinar a qualsevol persona a tasques corresponents a una categoria inferior a la seua, sols podrà fer-ho pel temps imprescindible, mantenint-li la retribució i altres drets corresponents a la seua categoria professional. Aquesta situació es concretarà per escrit en un acord, precisant, sempre que siga possible, la temporalitat de la situació, fent referència a aquest article i amb el coneixement de la representació legal dels treballadors.
  
Article 54. Bestretes
  
Tot el personal té dret a percebre bestretes a compte del seu treball, sense que puga excedir de l'import del salari mensual, sempre que l'empresa puga. En cas de denegació i a sol·licitud del treballador, es demanarà un informe del representant dels treballadors. En els centres concertats el titular tramitarà la petició davant l'administració perquè la mateixa satisfaça aquesta bestreta.
  
Article 55. Taules salarials
  
Les taules que figuren a l'Annex II d'aquest Conveni corresponen a la jornada que, per a les diferents categories, es pacta als articles corresponents.
  
Article 56. Antiguitat
  
Per cada trienni vençut, tot el personal depenent d'aquest Conveni, tindrà dret a percebre la quantitat que, a tal efecte, s'indica a les taules salarials per a cada categoria.
  
L'import de cada trienni es farà efectiu en la nòmina del mes del seu venciment.
  
La data del còmput d'antiguitat serà la d'ingrés en l'empresa.
  
Article 57. Pagues extraordinàries
  
Els treballadors i treballadores compresos en l'àmbit d'aplicació d'aquest Conveni percebran com a complement periòdic del venciment superior a un mes l'import de dues gratificacions extraordinàries, equivalents cadascuna d'elles a una mensualitat del salari base i antiguitat. Es faran efectives abans de l'1 de juliol i del 23 de desembre.
  
Al personal que cesse o ingresse a l'empresa en el transcurs de l'any se li abonaran els complements de venciment superior al mes abans expressats, i es prorratejarà el seu import en proporció al temps de servei.
  
De comú acord entre l'empresari i els interessats, podrà acordar-se el prorrateig de les dues gratificacions extraordinàries entre les dotze mensualitats, cas que no vinguera realitzant-se fins la data.
  
Article 58. Roba de treball
  
A les categories de Mestre de Taller, Monitor Ocupacional, Cap de Producció, Cuidadors, Cuiners, Personal de Servei Domèstic, Ordenança, Guarda, etc., quan l'empresa no li facilite roba de treball, l'empresa li abonarà per aquest concepte la quantitat de quatre mil pessetes anuals.
  
Capítol II
  
Complements específics
  
Article 59. Càrrecs temporals
  
El personal a qui se li encomane alguna de les categories funcionals descrites en els articles corresponents percebrà, mentre exercesca la seua comesa, les gratificacions temporals assenyalades a l'efecte en les taules salarials.
  
Així mateix tindrà dret a una distribució diferent de les hores d'atenció directa i complementàries.
  
Article 60. Plus de transport
  
Aquelles empreses que vingueren abonant alguna quantitat com a millora per concepte de transport o distància continuaran fent-ho, sense que siga susceptible d'absorció durant la vigència d'aquest Conveni, incrementant-se en el mateix percentantge que augmente el salari.
  
Quan un centre de treball estiga situat a més de 2 quilòmetres del casc urbà de la població, l'empresa posarà a disposició dels seus empleats i empleades mitjans de transport acoblats a l'horari d'aquestos, els abonarà l'import del bitllet en un mitjà de transport públic si n'hi haguera, o en últim terme abonarà a cadascú l'import de 28 PTA. per quilòmetre.
  
Article 61. Vigilància del transport i del menjador
  
Transport
  
La vigilància del transport serà encomanada a personal contractat per a aquest servei.
  
Quan el personal de plantilla faça servir per als seus desplaçaments al centre de treball el mateix vehicle en què viatgen les persones amb discapacitat i li és encomanada la vigilància d'aquestes, tindrà dret a una gratificació de 14.000 pessetes. Aquest servei no computarà com a integrant de la jornada laboral; en tot cas aquestes hores tindran caràcter voluntari.
  
No tindrà dret a aquest complement qui realitze el servei dins de la seua pròpia jornada de treball. En aquest cas, el servei no tindrà caràcter voluntari.
  
Menjador
  
La vigilància del menjador serà encomanada a personal contractat per a aquest servei.
  
Quan el personal de plantilla es faça càrrec de l'atenció i vigilància d'aquest, a qui li foren encomanades aquestes tasques tindrà dret a una gratificació mensual de 8.000 pessetes si la dedicació és d'una hora diària, de 16.000 si és de dues. Aquest servei no computarà com a integrant de la jornada; en tot cas aquestes hores tindran caràcter voluntari.
  
Qui preste aquest servei dins de la seu pròpia jornada de treball no tindrà dret al complement i la prestació d'aquest no tindrà caràcter voluntari. No obstant tindrà dret a gaudir gratuïtament dels serveis d'alimentació.
  
Article 62. Ús de vehicle propi
  
Quan es requeresca a un treballador o treballadora per a prestar voluntàriament un servei amb ús del vehicle particular d'aquest se l'indemnitzarà a raó de 28 PTA/km. recorregut.
  
Article 63. Treball nocturn
  
Les hores treballades entre les 10 de la nit i les 6 del matí tindran la consideració de treball nocturn i es retribuiran amb un complement específic de nocturnitat que equivaldrà al 25 per cent sobre el salari ordinari.
  
Article 64. Hores extraordinàries
  
Són hores extraordinàries totes aquelles que es realitzen per damunt de la jornada estipulada en aquest Conveni per a cada categoria i per desig exprés de l'empresa.
  
Les hores extraordinàries en cap cas podran ser retribuïdes amb un increment inferior al 75 per cent sobre les ordinàries. En tot cas, previ acord entre empresa i treballadors podran ser compensades amb dies de permís.
  
Article 65. Manutenció
  
El personal que, de mutu acord amb l'empresa, utilitze els serveis d'alimentació o d'allotjament abonarà com a màxim el 50% del cost del menú.
  
Article 66. Dietes
  
L'import de la mitja dieta serà de 1.500 pessetes i de la dieta sencera de 4.500 pessetes. L'allotjament es pagarà prèvia presentació de factura o directament per part de l'empresa.
  
Si el desplaçament es realitza en transport públic se li abonarà el preu del bitllet, si ho fa en vehicle propi, es remetrà a allò disposat a l'article 62 d'aquest Conveni.
  
Article 67. Premi de jubilació
  
Tots els treballadors i treballadores tindran dret a percebre al jubilar-se un premi de jubilació si compten amb una antiguitat d'almenys 15 anys en l'empresa.
  
Percebran l'import corresponent a tres mensualitats extraordinàries, si bé en els centres que reben subvenció de la Conselleria de Benestar Social, la percepció de la tercera mensualitat estarà condicionada que la citada conselleria aporte els fons necessaris. L'import d'aquestes mensualitats serà igual al salari real que percebera el treballador en el moment de la seua jubilació, excepte en el cas dels contractes de relleu, en què es calcularà com si mantinguera la jornada sencera.
  
Article 68. Gratificació extraordinària
  
Tot el personal, excepte el dels Centres d'Educació Especial concertats, tindran dret, en complir els dotze anys de servei en l'empresa, a una gratificació extraordinària equivalent al 7 per cent de la remuneració anual establida per a la seua categoria en les taules salarials vigents en aqueix moment. Aquesta gratificació es percebrà cada vegada que el treballador acomplesca un múltiple de dotze anys d'antiguitat.
  
El treballador perdrà aquest dret, si amb anterioritat és sancionat amb falta greu o molt greu, i aquesta no estiguera prescrita o, encara que ho estiguera, en aquest període se'l sancionara per la comissió de sis o més faltes greus o molt greus.
  
Quan coincidesquen en un mateix any tres o més treballadors amb dret a aquesta gratificació, l'empresa podrà prorratejar-la al llarg de dos anys.
  
Article 69. Abonament d'endarreriments
  
En cas que a un treballador o treballadora li finalitze el contracte durant el període de negociació del Conveni, independentment que se signe la quitança, l'empresa li abonarà, a partir de la publicació del Conveni, i amb efectes retroactius, els endarreriments que li corresponen.
  
Títol VI
  
Règim assistencial
  
Capítol I
  
Seguretat i higiene en el treball
  
Article 70
  
Les empreses i el personal afectat per aquest Conveni compliran les disposicions sobre Seguretat i Higiene en el treball contingudes a la Llei 31/1995 de 8 de novembre de Prevenció de Riscs Laborals.
  
Article 71. Revisió mèdica
  
El personal afectat per aquest Conveni tindrà dret a una revisió mèdica anual prèvia acceptació de l'interessat. Amb caràcter orientatiu, s'indica que aquesta revisió podrà comprendre les següents o anàlogues exploracions: audiometria, control de visió, anàlisi de sang i orina, història clínica, exploració mèdica i exploracions especials si procedira, tals com electrocardiogrames, espirometria, etc.
  
El titular de l'empresa informarà a la representació del personal sobre els serveis d'aquesta matèria que ofereix la mútua contractada.
  
Article 72. Malalties professionals
  
La Comissió Paritària, en el termini de sis mesos des de la publicació d'aquest Conveni gestionarà davant l'autoritat competent la creació d'un servei especialitzat en malalties professionals (foniatria, problemes nerviosos, ...), així com la seua catalogació i atenció.
  
Es proposaran a la Seguretat Social com a malalties professionals les següents.
  
- Malalties neurològiques cròniques.
  
- Patologies otorrinolaringològiques.
  
- Malalties infectocontagioses cròniques.
  
- Al·lèrgies cròniques.
  
- Desviacions i malalties de columna.
  
Article 73. Canvi de lloc de treball per a embarassades
  
En cas d'embaràs de les treballadores afectades per aquest Conveni, quan existesca perillositat o risc, a proposta del delegat de Salut Laboral, l'empresa establirà el canvi de treball pertinent o el mecanisme més adient per tal d'evitar els esmentats riscos.
  
Capítol II
  
Millores socials
  
Article 74. Ajut a l'estudi
  
La Comissió Paritària estudiarà la fórmula de fer valdre en les distintes comissions d'admissió, la prioritat d'admissió en els centres per als fills o tutelats dels treballadors i treballadores afectats per aquest Conveni.
  
Article 75. Assegurança de responsabilitat civil
  
Totes les empreses hauran de comptar amb una pòlissa d'assegurança que garantesca el cobriment de Responsabilitat Civil de tot el personal afectat per aquest Conveni.
  
D'aquesta pòlissa, en serà contractant, acceptant i dipositària l'empresa.
  
Les empreses afectades per aquest Conveni hauran de disposar d'aquesta pòlissa en el termini de dos mesos, a partir de la publicació d'aquest Conveni, i en notificaran públicament al començament de cada curs als seus treballadors i treballadores els detalls i els procediments a seguir en cas de sinistre.
  
Haurà d'estar assegurat tot el personal, inclòs aquell que es trobe en situació d'excedència forçosa.
  
En extracte, les garanties de la pòlissa ressenyada seran les següents:
  
- Responsabilitat Civil: en què puguen incórrer els assegurats amb motiu de les seues actuacions exclusivament professionals amb inclusió de fiança i defensa criminal i exclusió de riscos que puguen ser assegurats per la branca de l'automòbil i qualsevol dany immaterial que no siga conseqüència directa dels danys materials i/o corporals garantits per aquesta pòlissa.
  
- Capital assegurat en cas d'invalidesa permanent o mort: Tres milions de pessetes.
  
Article 76. Formació
  
La Mesa Negociadora s'adhereix a l'Acord Nacional de Formació Contínua.
  
Capítol III
  
Drets sindicals
  
Article 77. Tancaments i expedients de regulació d'ocupació
  
Qualsevol gestió encaminada a tancaments o expedients de regulació d'ocupació que afecten els treballadors d'aquest Conveni es posarà en coneixement dels representants dels treballadors.
  
Article 78. De tots els treballadors
  
Cap treballador no podrà ser discriminat per raó de la seua afiliació sindical, podent expressar amb llibertat les seues opinions, així com publicar i distribuir, sense pertorbar el normal desenvolupament del treball, les publicacions d'interès laboral o social.
  
Tot treballador podrà ser elector i elegible per ostentar càrrecs sindicals, sempre que reunesca els requisits establerts en l'Estatut dels Treballadors i la LOLS.
  
Article 79. De l'assemblea de treballadors i treballadores
  
Es garanteix el dret dels treballadors i treballadores de l'empresa a reunir-se en el mateix centre de treball, sense presència de l'empresa, sempre que no es pertorbe el desenvolupament de les activitats d'aquest i, en tot cas, d'acord amb la legislació vigent.
  
L'assemblea pot estar constituïda pel personal d'un centre o de diversos centres de l'empresa. Ha de ser convocada pels delegats o delegades de personal, pel comitè d'empresa, per una secció sindical o pel 20 per cent de la plantilla del centre o de l'empresa.
  
Les reunions hauran de ser comunicades al representant legal de l'empresa, amb una antelació de vint-i-quatre hores, amb indicació dels assumptes inclosos en l'ordre del dia i les persones no pertanyents a la plantilla que assistiran a l'assemblea.
  
L'empresa i la representació legal dels treballadors acordaran les mesures oportunes per evitar perjudicis en l'activitat normal de l'empresa.
  
En període de negociació del Conveni Col·lectiu, les assemblees es podran realitzar en horari laboral, podent disposar així els treballadors i treballadores de quinze hores anuals, sempre que es mantinguen els serveis mínims necessaris.
  
Article 80. Dels afiliats i afiliades
  
D'acord amb l'article 8 del Títol 4 de la LOLS, els treballadors i treballadores afiliats a un sindicat podran, en l'àmbit de l'empresa o centre de treball:
  
a) Constituir seccions sindicals de conformitat amb allò establert en els estatuts del sindicat.
  
b) Celebrar reunions, prèvia notificació a l'empresari, recaptar quotes i distribuir informació sindical, sense pertorbar l'activitat normal del centre.
  
c) Rebre informació que li remeta el seu sindicat.
  
d) Amb la finalitat de facilitar la difusió d'aquells avisos que puguen interessar els afiliats i els treballadors en general, l'empresa posarà a la seua disposició un tauler d'anuncis que haurà de situar-se en el centre de treball i en un lloc on es garantesca un adequat accés al mateix per part de tots els treballadors i treballadores.
  
Article 81. Descompte de la quota sindical
  
A requeriment escrit dels treballadors afiliats a les centrals sindicals, les empreses podran descomptar de les seues nòmines l'import de la quota sindical, que s'ingressarà en el compte que el sindicat corresponent determine.
  
Article 82. Seccions sindicals
  
Podran crear-se Seccions Sindicals de les organitzacions sindicals més representatives sempre i quan el sindicat compte, almenys amb quatre afiliats al centre. Els representants de les esmentades Seccions Sindicals no comptaran amb els drets que la Llei atorga als delegats de Personal o membres de Comitè d'Empresa, excepte que ostentaren aquesta condició.
  
Les Seccions Sindicals tenen tots els drets que la Llei els reconega i els que es determinen en aquest Conveni, entre ells:
  
- Difusió lliure en l'empresa de les seues publicacions avisos i opinions.
  
- El de reunió en els locals de l'empresa, en les mateixes condicions que s'assenyalen per a l'assemblea de treballadors.
  
Article 83. Representants de treballadors i membres de comitès d'empresa
  
El treballador, previ avís i justificació, podrà absentar-se del treball, amb dret a remuneració, per a realitzar funcions sindicals o de representació del personal en els termes establerts legalment i en aquest Conveni.
  
Article 84. Garanties dels delegats i delegades de personal
  
Els delegats de personal exerciran mancomunadament davant l'empresari la representació per a la qual van ser elegits i tindran les mateixes competències, drets i garanties establerts per als comitès d'empresa en la legislació vigent.
  
Article 85. Acumulació d'hores sindicals
  
Per a facilitar l'activitat sindical en l'empresa, província, regió, comunitat autònoma o estat, les centrals sindicals amb dret a formar part de la Mesa Negociadora d'aquest Conveni podran acumular les hores dels distints membres dels comitès d'empresa, i en el seu cas, dels delegats de personal pertanyents a les seues organitzacions en aquells treballadors, delegats o membres dels comitès d'empresa que les centrals sindicals designen.
  
Per a fer efectiu allò establert en aquest article, els sindicats comunicaran a la patronal el desig d'acumular les hores dels seus delegats. Cada central sindical podrà negociar amb la patronal, al nivell que corresponga, l'esmentada acumulació d'hores sindicals.
  
Els acords que, a efectes de fixar el número de permanents sindicals, es negocien amb les Conselleries corresponents en aplicació d'aquest article, també seran notificats a l'organització patronal. En aquest cas, les Conselleries corresponents faran efectius els salaris dels esmentats permanents sindicals.
  
Els sindicats tenen l'obligació de comunicar a l'empresa el nom del seu treballador alliberat, prèvia acceptació expressa del mateix.
  
Article 86. Negociació col·lectiva
  
Els treballadors i treballadores afiliats a centrals sindicals amb implantació en el sector a nivell nacional o autonòmic que es mantinguen en actiu en alguna empresa i hagen estat designats com membres de la comissió negociadora (i sempre que l'empresa siga del sector afectat per la negociació o arbitratge), previ avís i justificació posterior, tindran dret a la concessió dels permisos retribuïts que siguen necessaris per a l'adequat exercici de la seua tasca negociadora, tant en la negociació de futurs convenis com en les sessions de la Comissió Paritària de Medicació, Arbitratge i Conciliació.
  
Article 87. Drets dels sindicats
  
Aquells que ostenten càrrecs electius a nivell provincial, autonòmic o estatal, en les organitzacions sindicals més representatives, tindran dret, segons l'article 9 de la LOLS:
  
1) A l'assistència i accessos als centres de treball per a participar en activitats pròpies del seu sindicat o del conjunt dels treballadors, prèvia comunicació a l'empresari amb una antelació de 48 hores com a mínim, sense interrompre el treball normal.
  
2) A gaudir dels permisos no retribuïts necessaris per al desenrotllament de les funcions sindicals pròpies del seu càrrec.
  
3) A l'excedència forçosa, amb dret a reserva al lloc de treball i al còmput de l'antiguitat mentre dure l'exercici del seu càrrec representatiu, havent-se d'incorporar al seu lloc de treball dins dels dos mesos següents a la data del cessament del seu càrrec.
  
Article 88. Eleccions sindicals
  
En els centres amb cinc o més treballadors es podran celebrar eleccions sindicals si així ho sol·licita algun dels sindicats representatius del sectors.
  
Títol VII
  
Faltes, sancions, infraccions
  
Capítol I
  
Faltes
  
Article 89. Faltes
  
Tota falta comesa per un treballador o treballadora es classifica segons la seua importància, en:
  
a) Falta lleu.
  
b) Falta greu.
  
c) Falta molt greu.
  
Article 90. Faltes lleus
  
Són faltes lleus:
  
- Tres faltes de puntualitat comeses durant un període de trenta dies.
  
- No notificar en un termini de vint-i-quatre hores següents a l'absència, els motius que van justificar la falta al treball.
  
- L'abandonament del servei sense causa justificada, encara que siga per breu temps, sempre que pels perjudicis que origine a l'empresa, a les persones amb discapacitat o als companys de treball, no haja de ser considerada greu o molt greu.
  
- Negligència en el compliment de les normes i instruccions rebudes.
  
- No cursar en temps oportú la baixa corresponent, quan es falta al treball per causa justificada, fora que siga evident la impossibilitat de fer-ho.
  
- Negligència en la conservació del material i les instal·lacions, i en el control d'assistència, disciplina i atenció als usuaris.
  
Article 91. Faltes greus
  
Són faltes greus:
  
- Més de tres i menys d'onze faltes de puntualitat comeses durant un període de trenta dies.
  
- Faltar injustificadament al treball un dia en un període de trenta dies.
  
- L'incompliment de les obligacions educatives, d'acord amb la legislació vigent.
  
- Falta d'atenció deguda al treball encomanat i la desobediència a les instruccions dels seus superiors en matèria de servei amb perjudici per a l'empresa o les persones amb discapacitat.
  
- Discussions públiques amb companys o companyes de treball en l'empresa, que menyspreen davant els usuaris la imatge d'un treballador o treballadora.
  
- La reiteració o reincidència en falta lleu en un mateix trimestre sempre que hi haja existit sanció.
  
Article 92. Faltes molt greus
  
Són faltes molt greus:
  
- Onze o més faltes de puntualitat comeses en un període de trenta dies.
  
- Més de vint faltes de puntualitat comeses en un any, sempre que hi haja existit sanció.
  
- La falta injustificada al treball durant dos dies en un període de trenta dies.
  
- La simulació de malaltia o accident.
  
- Els mals tractes de paraula o obra a les persones amb discapacitat, les seues famílies, caps o companys.
  
- El frau, la deslleialtat, o abús de confiança en les gestions encomanades i el furt, robatori o complicitat, tant en l'empresa com a terceres persones, comès dins de les dependències de l'empresa.
  
- L'abandonament injustificat i reiterat de la funció encomanada a la seua categoria professional que ocasione perjudicis al servei.
  
- L'abús d'autoritat.
  
- La reincidència en falta greu, si cometera dins dels tres primers mesos següents a haver-se produït la primera i sempre que aquesta hagués estat sancionada.
  
Article 93. Reincidència
  
Únicament es considerarà reincidència a l'hora de la catalogació de les faltes si existira sanció per la comissió de la primera falta.
  
Article 94. Prescripció de les faltes
  
Les infraccions comeses pels treballadors prescriuran:
  
- Les faltes lleus, als deu dies.
  
- Les greus als quinze dies.
  
- Les molt greus als cinquanta dies.
  
S'entenen aquests terminis des del moment en què l'empresa va tindre coneixement de la comissió de la falta.
  
Capítol II
  
Sancions
  
Article 95. Sancions
  
Les sancions seran:
  
- Per a les faltes lleus: amonestació verbal en presència de representants sindicals; i si foren reiterades, amonestació per escrit.
  
- Per faltes greus: amonestació per escrit o suspensió d'ocupació i sou entre un i quinze dies amb constatació en l'expedient personal.
  
- Per faltes molt greus: suspensió d'ocupació i sou fins seixanta dies, amb o sense apercibiment d'acomiadament. Acomiadament.
  
Article 96. Mecanisme
  
Totes les sancions seran comunicades per escrit a l'infractor, siga quin siga el grau de la falta, indicant la data i els fets que la van motivar. La comunicació ha de fer-se en temps i forma assenyalats i el treballador o treballadora haurà de signar el justificant de recepció.
  
El treballador o treballadora tindrà cinc dies per a formular al·legacions per escrit a fi de defensar-se.
  
L'empresa remetrà ambdós documents al comitè d'empresa o al delegat o delegada sindical amb l'objecte que s'emeta l'informe oportú en el termini de tres dies, finalitzat el qual, l'empresa presentarà la documentació al Consell de Centre o òrgan equivalent per al seu coneixement.
  
Quan la sanció implique acomiadament aquest no es farà efectiu fins que no hagen transcorregut quinze dies després de realitzats tots els tràmits necessaris.
  
L'incompliment per part de l'empresa dels tràmits previstos en aquest article determinarà la nul·litat de les sancions imposades.
  
Article 97. Reducció de sancions
  
El titular de l'empresa, escoltades les al·legacions, vistos els informes emesos pels diversos òrgans i tenint en compte les circumstàncies que concorren en el fet i la conducta ulterior del sancionat, podrà reduir les sancions per faltes lleus, greus i molt greus.
  
Capítol III
  
Infraccions dels empresaris
  
Article 98
  
Davant una suposada omissió o acció comesa pels titulars de l'empresa que siguen contràries a allò disposat en aquest Conveni i altres disposicions legals, el personal contractat, a través dels representants legals dels treballadors, tractarà, en primera instància, de corregir la suposada infracció apel·lant verbalment o per escrit al titular del centre.
  
Si en el termini de deu dies, des de la notificació oficial al titular, no hagués rebut solució, o aquesta no fos satisfactòria per al reclamant, podrà incoar expedient davant la Comissió Paritària de Conciliació, Arbitratge i Interpretació, la qual, en el termini màxim de vint dies des de la recepció del mateix, emetrà dictamen.
  
Qualsevol de les parts podrà apel·lar al dictamen de la Inspecció de Treball o Conselleria d'Ocupació, Indústria i Comerç.
  
En tot cas es remetrà a allò previst en les disposicions legals vigents i, especialment a allò que es disposa en la Llei 8/1988 de 7 d'abril, sobre infraccions i sancions d'ordre social.
  
DISPOSICIONS ADDICIONALS
  
Primera
  
Les condicions més beneficioses de jornada i vacances que venen gaudint els treballadors i treballadores abans de l'entrada en vigor d'aquest conveni, es respectaran com a drets adquirits i es conservaran com a dret "ad personam".
  
Segona
  
Les parts negociadores d'aquest conveni s'adhereixen a l'Acord sobre Solució Extrajudicial de Conflictes laborals (ASEC), així com al seu reglament d'aplicació, que vincularà a la totalitat de les empreses i a la totalitat dels treballadors representats, actuant en primera instància la comissió paritària d'aquest conveni.
  
DISPOSICIONS TRANSITÒRIES
  
Primera
  
Les diferències de salari que les empreses deuen als treballadors, en concepte d'endarreriments, conseqüència de l'aplicació des de l'1 de gener de 1997 de les noves taules salarials, hauran d'estar totalment satisfetes en el termini de 2 mesos a partir de la publicació d'aquest conveni.
  
Segona
  
Si durant l'any 1997, l'IPC experimenta un augment superior als percentatges aplicats a les taules salarials, la patronal es compromet a negociar amb l'administració la diferència entre l'augment i l'IPC real.
  
Tercera
  
No es podrà contractar, a partir de la publicació d'aquest conveni, cap persona amb una categoria distinta a les previstes en el Conveni.
  
Quarta
  
A 31 de desembre de 1997 les categories de cuidador i personal de serveis domèstics actualitzaran els seus salaris a 107.827 i a 91.582 PTA, respectivament.
  
Cinquena
  
Els salaris dels mestres dels col·legis d'Educació Especial concertats i conveniats tindran un complement retributiu de les següents quantitats:
  
- d'1 de gener a 30 de setembre de 1997: de 4.492 PTA, cada mes, així com en la gratificació extraordinària de juny.
  
- d'1 d'octubre a 31 de desembre de 1997: de 7.920 PTA, cada mes, així com en la gratificació extraordinària de Nadal.
  
Així mateix, percebran el mateix complement per a 1997 i 1998 que s'acorde, en aplicació del "Document sobre la implantació de la reforma educativa en els centres concertats de la Comunitat Valenciana", signat el 9 de setembre de 1996 entre la conselleria d'educació, les organitzacions patronals i els sindicats del sector.
  
DISPOSICIÓ FINAL
  
La remuneració total que estiga rebent el personal afectat per aquest conveni, quan entre en vigor, no podrà ser en cap cas disminuïda per l'aplicació de les normes que s'hi estableixen.
  
Pel que fa a la resta de situacions, seran respectades les més beneficioses que estigueren gaudint els treballadors individual i col·lectivament.
  
Annex I
  
Categories
  
Capítol I
  
Categories professionals
  
Grup A: Titulats superiors
  
Personal d'atenció directa
  
Són aquelles persones contractades en funció de la seua titulació de grau superior per exercir treballs propis de la seua especialitat.
  
S'agrupen dins d'aquesta categoria: els psicòlegs, psicòlogues, pedagogs i pedagogues, metges, i qualsevol altra especialitat que puguen necessitar les entitats per al normal desenvolupament de la seua activitat.
  
Grup B: Titulats mitjans
  
Personal d'atenció directa
  
B.1. Titular de grau mitjà. Són aquelles persones contractades en funció d'una titulació i especialitat concretes, que les capacita legalment per exercir les funcions pròpies de la seua especialitat.
  
B.2. Professor/a titular de l'aula.
  
És el professional que, amb la possessió del títol de mestre especialista en Educació Especial, o qualsevol altre que l'habilite per aquesta funció, té al seu càrrec un curs, o imparteix als alumnes les matèries considerades fonamentals, recollides en un programa oficial, essent aquesta una categoria a extingir.
  
B.3. Terapeuta d'ajut a domicili. És el professional que, amb la possessió de la titulació adequada, realitza funcions d'educació i atenció a les persones amb discapacitat , assistint-les al seu domicili.
  
B.4. Responsables d'activitats d'oci i vida social. És el professional que, amb la possessió de la titulació adequada, organitza i coordina aquestes activitats.
  
B.5. Fisioterapeuta. És el professional que, amb la possessió de la titulació adequada, executa tractaments de rehabilitació d'alteracions musculoesquelètiques, a través de mitjans físics no cruents.
  
Col×labora en l'elaboració de programes individuals i col·lectius amb la resta de l'equip multidisciplinar. Orienta els pares en matèria de tractaments propis.
  
B.6. Logopeda. És el professional que amb la titulació adequada té la funció de detectar, explorar i atendre als trastorns de la veu, audició, parla i llenguatge i altres tècniques de comunicacions alternatives.
  
B.7. Ajudant Tècnic Sanitari. És el professional que, per la seua titulació, és contractat per exercir les funcions sanitàries pròpies de la seua especialitat.
  
B.8. Treballador/a Social. És la persona que amb la titulació adequada té les següents funcions:
  
- Arbitrar equipaments substitutius de la llar.
  
- Proporcionar prestacions tècniques a persones que es troben amb greus dificultats per accedir a l'ús normalitzat dels sistemes ordinaris de protecció social.
  
- Fomentar les mesures de reinserció orientades a normalitzar les condicions de vida dels discapacitats.
  
- Atendre les disfuncions bàsiques que es produeixen al medi social i als medis de convivència bàsics, corregint-les o si de cas compensant-les.
  
- Coordinació amb pares, equips tècnics i professionals que atenen el discapacitat.
  
B.9. Tècnic en estimulació. Aquell professional que, amb la possessió de la titulació adequada, està capacitat per la seua formació teoricopràctica per a dur a cap les sessions de tractament segons les normes que marque el psicòleg o pedagog del Centre.
  
Personal d'administració i serveis
  
B.10. Cap d'Administració.
  
És el professional que amb la possessió de la titulació adequada té al seu càrrec la direcció administrativa de l'empresa o centre, depenent d'ell les diverses funcions administratives a les quals imprimeix unitat. Haurà de tenir preparació completa dels diferents treballs que una administració suposa, estarà alerta a la legislació i disposicions oficials que es dicten en relació amb el servei que li ha estat encomanat i totes aquelles instruccions donades per l'empresa per al seu bon funcionament administratiu i ordenació dels serveis.
  
Grup C
  
S'agrupen en aquesta categoria tots aquells professionals que són contractats preferentment per la seua titulació de Batxiller, FP-II o equivalents, per exercir en funcions pròpies de la seua especialitat o experiència.
  
Pertanyen a aquest grup les següents categories professionals:
  
Personal d'atenció directa
  
C.1. Mestre/a de Taller. És el professional que està al front d'un taller determinat i s'encarrega de:
  
- Elaborar, aplicar i supervisar els programes d'aprenentatge de coneixements teoricopràctics propis de la seua especialitat.
  
- Mantindre l'equipament de taller (maquinària i ferramentes) en condicions òptimes de seguretat, higiene i funcionament.
  
- Iniciar els aprenents en l'ús de la maquinària específica del seu taller.
  
- Controlar l'activitat productiva del seu taller: entrades i eixides de material i facturació en tallers de producció pròpia.
  
- Coordinar-se amb el monitor ocupacional quan aquest haja d'aplicar o supervisar programes d'aprenentatge laboral propis de l'especialitat.
  
- Elaborar punts concrets de la programació, que tinguen relació amb la seua especialitat.
  
- Donar suport al psicòleg/a en les pautes o programes elaborats per ells.
  
C.2. Monitor/a d'oci i temps lliure. És qui, amb la titulació adequada, col×labora directament amb el responsable d'activitats en l'organització i realització de les activitats d'oci i vida social.
  
C.3. Educador/a i/o monitor de residència. És qui amb la titulació adequada es dedica a:
  
- Realitzar junt amb el personal tècnic les activitats educatives socials, recreatives i culturals que es realitzen al centre.
  
- Aplicar sota la supervisió del personal tècnic immediat superior els programes d'aprenentatge d'hàbits d'autonomia, d'habilitats socials i d'activitats rehabilitadores.
  
C.4. Monitor ocupacional. És el responsable directe d'un grup de persones amb minusvalidesa en la realització de programes del Centre Ocupacional, tant si es desenvolupen en la seu del Centre com en qualsevol altre lloc dins l'horari.
  
És el responsable dels recursos instrumentals en el seu grup de treball quant a control, manteniment i transformació de matèries primeres, donant suport al psicòleg en les pautes o programes elaborades per ell.
  
C.5. Cap de Producció. És el tècnic del Centre Especial d'Ocupació que té la responsabilitat del treball, la disciplina i seguretat del personal. Té al seu càrrec la direcció dels tallers, control de combustibles, matèries primeres, etc... classificació i distribució de treballs i personal al seu càrrec, estudis de producció i rendiment, havent de participar en la producció.
  
Personal d'administració i serveis
  
C.6. Oficial Administratiu de primera.
  
És la persona que amb la titulació escaient actua a les ordres del Gerent o Cap d'Administració, i que s'encarrega d'un servei determinat, amb iniciativa i responsabilitat i amb altres empleats o no al seu càrrec.
  
C.7. Oficial de primera de Serveis Generals. És el tècnic que posseeix i aplica quan és necessari els coneixements de la seua especialitat amb correcció i eficàcia.
  
C.8. Cuiner/a, Governant/a. És qui s'encarrega de la intendència alimentària del Centre, del subministrament, elaboració, condimentació i presentació dels aliments com també de l'atenció del seu servei en les degudes condicions.És responsable també del manteniment i conservació de les màquines i eines.
  
Grup D
  
Pertanyen a aquest grup tots aquells treballadors que preferentment amb titulació de FP-I o Graduat Escolar són contractats per realitzar alguna de les següents funcions:
  
Personal d'atenció directa
  
D.1. Ajudant tècnic. És qui en els Centres d'Ocupació ajuda al Cap de Producció en el seu grup.
  
D.2. Cuidador/Auxiliar Ocupacional. És el treballador que, amb la possessió de la capacitat per a desenvolupar funcions polivalents en l'assistència i atenció directa de les persones amb discapacitats, vigilen l'ordre i execució de les activitats en tots els actes del dia i de la nit, col×laborant en programes d'adquisició d'hàbits i, fins i tot de modificació de conducta, podent tenir la responsabilitat d'un grup en activitats d'endreç personal, habitacions, atencions higièniques, alimentació, oci i temps lliure, excursions, etc., i a més a més funcions assistencials i d'integració que li siguen encomanades.
  
Personal d'administració i serveis
  
D.3. Auxiliar Administratiu. És qui es dedica a operacions elementals de caràcter administratiu i que no requereixen iniciativa professional.
  
D.4. Oficial Administratiu de segona. És la persona que amb iniciativa i responsabilitat restringides, a les ordres d'un superior (Oficial Administratiu de primera o Cap d'Administració) executa treballs de caràcter auxiliar secundari que sols requereixen coneixements generals tecnicoadministratius, com: correspondència, mecanografia, arxius, operacions bancàries simples, etc., i qualsevol altra operació elemental de caràcter administratiu.
  
D.5. Oficial de segona de Serveis Generals. És la persona contractada que actua sota les ordres de l'Oficial de primera i realitza amb suficient correcció i eficàcia treballs propis de la seua especialitat.
  
En aquesta categoria s'inclou l'Oficial de manteniment o Cuiner.
  
D.6. Conductor. És el treballador o treballadora que, amb la possessió del carnet exigit per la legislació vigent per als serveis públics de viatgers, té al seu càrrec el trasllat de persones amb discapacitat tant en autobusos com en turismes habilitats per aquesta finalitat.
  
Grup E
  
Pertanyen a aquest grup aquells treballadors i treballadores que sense cap requisit de titulació són contractats per realitzar funcions de:
  
Personal d'administració i serveis
  
E.1. Guarda. És la persona encarregada de la custòdia i vigilància de les dependències i dels Centres, supervisió de l'estat de les instal·lacions en els moments en què no hi ha activitat normalitzada, especialment durant les nits i els dies festius.
  
E.2. Auxiliar de serveis generals i domèstics. És la persona que s'ocupa de l'endreç i la neteja de les dependències del Centre, de la bugaderia, costura, planxa, com també de les eines de la cuina.
  
E.3. Auxiliar de menjador. És el treballador que a les ordres de l'equip tècnic col×labora amb aquest a l'hora de distribuir i administrar menjars a les persones amb discapacitat.
  
E.4. Auxiliar de transport. És el professional que s'ocupa de:
  
- Pujar i baixar les persones amb discapacitat, llurs bosses i cadires de rodes.
  
- Controlar l'endreç i la neteja en el trajecte.
  
- Participar en la confecció d'horaris i itineraris.
  
- Passar part immediatament de les incidències.
  
E.6. Ordenança. És la persona encarregada de fer encàrrecs dins i fora del Centre , orientar al públic, copiar i fotocopiar documents, arreplegar i lliurar la correspondència, atendre les cridades telefòniques, vigilar els accessos al Centre i llurs dependències, controlant les entrades i eixides de les persones i informar al seu superior immediat de les reparacions necessàries.
  
Grup F
  
Pertanyen a aquest grup els discapacitats contractats en els Centres Especials d'Ocupació, amb categoria de peó.
  
Capítol II
  
Categories funcionals
  
S'agrupen sota aquest epígraf els càrrecs temporals de coordinació i direcció que tot i seguit s'especifiquen:
  
1r. Director/a del Centre. És el responsable del correcte funcionament del Centre, i el representant de les instàncies superiors.
  
Les seues funcions seran les següents:
  
- És responsable de la gestió global del Centre coordinant-se amb els òrgans superiors corresponents.
  
- Coordina i organitza els programes i activitats de tots els departaments del Centre a fi d'aconseguir el seu bon funcionament.
  
- Presta assessorament i suport dins de l'àmbit de llurs competències als òrgans de participació del Centre, presentant als òrgans superiors les propostes i resolucions que s'adopten.
  
- És el responsable davant l'entitat titular del personal del Centre.
  
2n. Coordinador/a de Residència. Les seus funcions són:
  
- promoure i avaluar els programes necessaris per aconseguir la major autonomia personal, social i d'oci, facilitant als monitors de residència els recursos necessaris per poder dur a terme els programes i fomentar diverses activitats en benefici de les persones amb discapacitat.
  
- Estar en contacte directe amb els pares o familiars per afavorir la bona evolució i desenvolupament de les persones amb discapacitat, en col·laboració amb el director, en les àrees de llur competència.
  
- Realitzar aquelles funcions que d'acord al lloc i categoria professional es necessiten, depenent de les característiques de cada residència.
  
3r. Cap d'Estudi.
  
4t. Secretari.
  
Taules salarials 1997
  
Grup A
  
Categoria Sou Triennis
  
Titulat Grau Superior 793.825 7.794
  
Titulat Grau Sup. Ed. Espec. Concertada 252.865 7.733
  
Grup B
  
Categoria Sou Triennis
  
B.1. Titulat Grau Mitjà 014.018 5.612
  
Titulat Grau Mitjà Ed. Espec.Concertada 256.752 5.162
  
Professor Titular Ed. Espec. Concertada 014.353 4.919
  
B.2. Professor Titular 524.110 5.310
  
B.3. Terapeuta d'Ajut a Domicili 548.133 5.612
  
B.4. Respons. Activit. Oci i Vida Social 898.292 5.612
  
B.5. Fisioterapeuta 100.094 5.612
  
B.6. Logopeda 193.880 5.612
  
B.7. ATS o DUE 479.734 5.612
  
B.8. Treballador Social 934.662 5.612
  
B.9. Tècnic en Estimulació 948.523 5.612
  
B.10. Cap d'Administració 632.121 6.237
  
Grup C
  
Categoria Sou Triennis
  
C.1. Mestre de Taller 338.097 5.499
  
C.2. Monitor d'Oci 084.089 4.989
  
C.3. Educador/Monitor Resid. i/o C.Dia 003.440 4.989
  
C.4. Monitor Ocupacional 691.571 4.989
  
C.5. Cap de Producció 636.068 6.015
  
C.6. Oficial Administratiu de 1a 688.379 4.558
  
C.7. Oficial de 1a Serveis Generals 508.420 4.558
  
C.8. Cuiner/Governant 122.056 4.998
  
Grup D
  
Categoria Sou Triennis
  
D.1. Ajudant Tècnic 464.630 4.780
  
D.2. Vetllador/Auxiliar Ocupacional 250.591 4.201
  
D.3. Auxiliar Administratiu 91.244 3.649
  
D.4. Oficial Administratiu de 2a 96.819 4.102
  
D.5. Oficial de 2a Serveis Generals 96.707 4.102
  
D.6. Conductor 96.707 4.102
  
Grup E
  
Categoria Sou Triennis
  
E.1. Guarda 90.957 3.786
  
E.2. Auxiliar Serv. Gener. i Domèstics 82.754 3.476
  
E.3. Auxiliar de Menjador 82.754 3.476
  
E.4. Auxiliar de Transport 82.754 3.476
  
E.5. Ordenança 87.632 3.612
  
Grup F
  
Peó Salari mínim interprofessional
  
Complements salarials
  
Categoria Quantitat
  
 director de Centre 35.525
  
 Coordinador de Residència 15.200
  
 Cap d'Estudis 17.538 \*
  
 Secretari 17.538
  
 Monitor Ocupacional 19.818